૧૯૯૧ની ૨૧ મેએ ચેન્નઈથી ૩૦ કિલોમીટર દૂર આવેલા શ્રીપેરુમ્બુદુર નામના ગામમાં રાતના સમયે ભારતના વડા પ્રધાન રાજીવ ગાંધીની જાહેર સભા હતી. જાહેર સભાના સ્ટેજ સુધી રાજીવ ગાંધી પહોંચે એ પહેલાં તેમની સુસાઇડ-બૉમ્બરની મદદથી હત્યા કરવામાં આવી હતી. રાજીવ ગાંધીની હત્યા કરવામાં આવશે એ પ્રકારની ઇન્ફર્મેશન અગાઉ અનેક વખત રિસર્ચ ઍન્ડ ઇન્ટેલિજન્સ વિન્ગ (RAW-રૉ) અને સેન્ટ્રલ બ્યુરો ઑફ ઇન્વેસ્ટિગેશન (CBI)ને મળી હતી અને એ બન્ને ગુપ્તચર જૂથો આવો અઘટિત બનાવ ન બને એ માટેના પ્રયાસ પણ કરતાં હતાં, પણ તેમના કરતાં આતંકવાદીઓ વધુ પાવરધા નીકળ્યાં અને તેમણે રાજીવ ગાંધીની હત્યા કરી નાખી. હત્યાની ગણતરીના કલાકોમાં જ તામિલ ઉગ્રવાદી સંગઠન લિબરેશન ટાઇગર્સ ઑફ તામિલ ઇલમે હત્યાની જવાબદારી ઉપાડી અને હત્યાનું કારણ પણ ઑફિશ્યલ દુનિયાને આપતાં કહ્યું કે શ્રીલંકામાં પોતાના હક માટે લડતા તામિલોના મુદ્દામાં ભારતે પોતાની ટાંગ અડાડવાની જરૂર નહોતી અને શ્રીલંકાને મદદ કરવા માટે ઇન્ડિયન આર્મી મોકલવાની પણ જરૂર નહોતી. બસ, જૉન એબ્રાહમની ફિલ્મ ‘મદ્રાસ કૅફે’ પણ આ મુદ્દાની આસપાસ ફરે છે.